text: Løn-strejke på Danfoss breder sig
  14 maj 2014 kl. 08.44
  Strejken blandt 550 medarbejdere på Danfoss Power Solution, det tidligere Sauer-Danfoss, i Nordborg, har nu bredt til flere Danfoss-afdelinger i Gråsten og Kliplev, så nu er omkring 1000 ansatte i produktionen på Danfoss i konflikt.
  - Vores daghold er gået hjem - og så må vi se, hvad der sker, når eftermiddags- og natholdene møder, siger tillidsrepræsentant Helle Øland til T SYD.
  Arbejdsnedlæggelsen er en reaktion på, at de lokale lønforhandlinger mellem industriarbejderne og ledelsen brød sammen. 
  Det er ansatte i 3F, Metal og El-forbundet, der har valgt at nedlægge arbejdet.
  Udvidelsen af strejken kommer samme morgen, som Danfoss-koncernen udsendte en regnskabsmeddelelse, der fortæller en forrygende start på 2014 med øget omsætning og overskud.
  